ประกาศคณะกรรมการกํากับหลักทรัพย์และตลาดหลักทรัพย์

ที่ กข. 34/2546

เรื่อง  หลักเกณฑ์ เงื่อนไข และวิธีการขายหน่วยลงทุน

และการตั้งตัวแทนสนับสนุนสําหรับกองทุนรวมวายุภักษ์

                                     

                   โดยที่คณะรัฐมนตรีได้มีมติให้มีการจัดตั้งกองทุนรวมวายุภักษ์ เพื่อปฏิรูปแนวทางการลงทุนของกระทรวงการคลังให้มีประสิทธิภาพและสอดคล้องกับการพัฒนาเศรษฐกิจ การออม และการลงทุนของประเทศ และเพื่อเพิ่มทางเลือกของประชาชนผู้ออมเงินในภาวะที่อัตราดอกเบี้ยเงินฝากต่ํา รวมทั้งเป็นการสนับสนุนการพัฒนาตลาดทุนของประเทศ จึงต้องกําหนดหลักเกณฑ์ เงื่อนไข และวิธีการขายหน่วยลงทุนและการตั้งตัวแทนสนับสนุนสําหรับกองทุนรวมวายุภักษ์ให้สอดคล้องกับวัตถุประสงค์ดังกล่าว  ดังนั้น คณะกรรมการ  ก.ล.ต. โดยอาศัยอํานาจตามความในมาตรา 14  มาตรา 100 วรรคสอง และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 จึงออกข้อกําหนดไว้ดังต่อไปนี้


ข้อ ๑ ในประกาศนี้

                   “ตัวแทนสนับสนุน”  หมายความว่า   บุคคลที่ได้รับความเห็นชอบตามประกาศ ที่ สน. 49/2544 ซึ่งเป็นนิติบุคคลที่บริษัทจัดการตั้งให้เป็นตัวแทนในการขายหน่วยลงทุนของกองทุนรวมวายุภักษ์

                   “ประกาศ ที่ สน. 49/2544” หมายความว่า  ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 49/2544  เรื่อง การให้ความเห็นชอบผู้ทําหน้าที่ขายหรือรับซื้อคืนหน่วยลงทุนหรือเป็นตัวแทนสนับสนุน ลงวันที่ 24 ตุลาคม พ.ศ. 2544 

                   “กองทุนรวมวายุภักษ์”  หมายความว่า   กองทุนรวมที่จัดตั้งขึ้นตามมติคณะรัฐมนตรี เมื่อวันที่ 1 กรกฎาคม พ.ศ. 2546

                   “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม

                   “ประกาศ ที่ กน. 3/2544”  หมายความว่า  ประกาศคณะกรรมการกํากับหลักทรัพย์และตลาดหลักทรัพย์ ที่ กน. 3/2544  เรื่อง  หลักเกณฑ์ เงื่อนไข และวิธีการขายหรือรับซื้อคืนหน่วยลงทุน และการตั้งตัวแทนสนับสนุน ลงวันที่ 2  กุมภาพันธ์ พ.ศ. 2544 

                   “สํานักงาน”  หมายความว่า   สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ในการขายหน่วยลงทุนของกองทุนรวมวายุภักษ์โดยบริษัทจัดการหรือตัวแทนสนับสนุน พนักงานของบริษัทจัดการหรือพนักงานของตัวแทนสนับสนุนซึ่งทําหน้าที่ดังกล่าวจะเป็นบุคคลที่ได้รับความเห็นชอบตามประกาศ ที่ สน. 49/2544 หรือไม่ก็ได้

                   ให้บริษัทจัดการ ตัวแทนสนับสนุน และพนักงานของบุคคลดังกล่าวปฏิบัติตามประกาศ ที่ กน. 3/2544 


ข้อ ๓ ให้บริษัทจัดการและตัวแทนสนับสนุนดําเนินการดังต่อไปนี้

                   (1) จัดให้มีพนักงานหรือระบบสื่อสารเพื่อให้ข้อมูลแก่ผู้ลงทุนเกี่ยวกับกองทุนรวมวายุภักษ์ และความเสี่ยงของการลงทุนในกองทุนรวมวายุภักษ์ โดยต้องประชาสัมพันธ์ให้ผู้ลงทุนได้ทราบถึงวิธีการเพื่อขอรับข้อมูลดังกล่าวด้วย

                   (2)  กํากับดูแลให้พนักงานของตนที่ทําหน้าที่ขายหน่วยลงทุนของกองทุนรวมวายุภักษ์ให้ข้อมูลตาม (1) แก่ผู้ลงทุนอย่างถูกต้องตามความเป็นจริง และกํากับดูแลให้พนักงานดังกล่าวปฏิบัติให้เป็นไปตามประกาศ ที่ กน. 3/2544 


ข้อ ๔ ในกรณีที่ตัวแทนสนับสนุนไม่ปฏิบัติตามข้อ 2 หรือข้อ 3  ให้สํานักงาน

มีอํานาจดําเนินการดังต่อไปนี้

                   (1)  ภาคทัณฑ์

                   (2)  สั่งพักการปฏิบัติงานตามระยะเวลาที่กําหนด

                   (3)  เพิกถอนการเป็นบุคคลที่ได้รับความเห็นชอบ

                   ในกรณีที่ตัวแทนสนับสนุนฝ่าฝืนคําสั่งของสํานักงานตาม (2)  สํานักงานอาจสั่งตาม (3) ได้


ข้อ ๕ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2546 เป็นต้นไป


ผู้มีอํานาจลงนาม - ประกาศ  ณ   วันที่  27 ตุลาคม พ.ศ. 2546 

 

 

                                                     ร้อยเอก 

                                                             (สุชาติ  เชาว์วิศิษฐ)

                                                      รัฐมนตรีว่าการกระทรวงการคลัง

          ประธานกรรมการ  คณะกรรมการกํากับหลักทรัพย์และตลาดหลักทรัพย์